袁凯
徐子修画山水歌
夏家高堂生昼寒，徐卿画图墨未干。
深山大泽贮烟雾，黑处似有龙蛇蟠。
襄阳小米师董原，妙处不受绳墨牵。
顷刻万里皆自然，房山尚书世称贤。
化为白云满晴巅，李家将军极清妍。
畏避退缩不敢前，至今海内人争传。
卿惟得此二家意，损益往往无凝滞。
意思元居造化先，笔力正在苍茫际。
前年为客写林麓，百道飞泉出幽谷。
老夫醉来不敢眠，深虑波涛卷茅屋。
长堤曲阪路如线，远入深林时隐见。
水上人家不闭门，门外幽花满芳甸。
徐卿徐卿我所慕，廿载相看发垂素。
安得潇湘千尺水，更画城东种瓜处。